Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 797/12/8808	Rožňava, 21.11.2012
EEČ : 2-67-130-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Rožňava
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že v Rožňave a inde, ako otec maloletých synov  XXXXX a XXXXX, nar. 12.05.1998, za obdobie od 01.10.2011 doposiaľ úmyselne neprispieval pravidelne mesačne na ich výživu, hoci rozsudkom Okresného súdu  v Rožňave, sp. zn. 7P/157/2005 zo dňa 13.12.2005, bol zaviazaný prispievať na každého z nich po 645,-Sk /21,41 €/ mesačne, v dôsledku čoho za uvedené obdobie dlhuje na výživnom sumu vo výške 513,84,- € matke maloletých, XXXXX, z a s t a v u j e m ,  lebo zanikla trestnosť činu.

lebo zanikla trestnosť činu
Odôvodnenie:
Uznesením povereného príslušníka Obvodného oddelenia PZ v Rožňave, sp. zn. ČVS: ORP-617/RV/RV-2012 zo dňa 24.08.2012 bolo vznesené obvinenie XXXXX za prečin zanedbania povinnej výživy podľa § 207 ods. 1 Tr. zák., na tom skutkovom základe, ako je to uvedené vo výrokovej časti tohto uznesenia. 
V priebehu skráteného vyšetrovania obvinený XXXXX v troch splátkach, a to  138,-€, 108,-€ a 290,-€ uhradil dlžné výživné matke maloletých, XXXXX. 	
Svedkyňa XXXXX vo svojej výpovedi dňa 12.11.2012 potvrdila, že obvinený jej dlžné výživné uhradil v plnej výške, ako aj to, že maloletí v dôsledku neplnenia vyživovacej povinnosti obvineným núdzou netrpeli  a je o nich riadne postarané. 
Podľa § 86 písm. a) Tr. zák. trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu. 		
Vzhľadom k tomu, že obvinený XXXXX dodatočne splnil svoju vyživovaciu povinnosť a splnil tak podmienky ustanovenia o účinnej ľútosti, bolo potrebné trestné stíhanie zastaviť tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Margita Klemová
prokurátorka